כסף בבנק (2025)

**כסף בבנק (2025)** היה אחד מאירועי השלם וצפה של ארגון ההיאבקות האמריקאי, ה-WWE, ששודר בנטפליקס באופן בינלאומי ובשירות הזרמת המדיה Peacock ברחבי ארצות הברית. האירוע כלל את שני המותגים (Raw וסמאקדאון) ונערך ב-7 ביוני 2025, באולם אינטואיט דום שבאינגלווד, קליפורניה. האירוע היה האירוע ה-16 בסדרת אירועי כסף בבנק והראשון אשר כלל קרב עם מתאבק מארגון הבת של ה-WWE, הלא הוא Lucha Libre AAA Worldwide (AAA).

חמישה קרבות התנהלו באירוע. בקרב המרכזי, קודי רודס וג'יי אוסו ניצחו את ג'ון סינה ולוגאן פול. בנוסף, סת' רולינס ונעמי ניצחו בקרבות הכסף בבנק של הגברים והנשים, בהתאמה. עוד ברשימת הקרבות, בקי לינץ' ניצחה את ליירה ולקיריה וזכתה באליפות הנשים הבין-יבשתית של ה-WWE. רגע בולט באירוע היה החזרה המפתיעה של R-טרות', כששבוע קודם לכן, פורסם שהחוזה שלו עומד לפוג תוקף ואינו יחודש; לבסוף, לאחר לחץ מן הקהל במהלך אירועי הארגון, החוזה שלו חודש לפני קיום האירוע.

## הפקה
### רקע
[שמאל|250px|ממוזער|מבט מתוך ה[אינטואיט דום לפני קיום האירוע]]

כסף בבנק הוא אירוע היאבקות מקצועית שנתי שמופק על ידי ה-WWE מאז שנת 2010, ונערך בדרך כלל בין מאי ליולי. יחד עם רסלמניה, רויאל ראמבל, סאמרסלאם וסדרת ההישרדות, הוא נחשב לאחד מחמשת האירועים הגדולים ביותר של הארגון; אירועים המכונים "החמישייה הגדולה". הרעיון של האירוע מבוסס על קרב הסולם של כסף בבנק, שבו מספר מוגדר של מתאבקים משתמשים בסולמות כדי להגיע למזוודה שתלויה מעל הזירה. מזוודה זו מכילה חוזה שמקנה למנצחים (בקרבות הגברים והנשים) קרב על אליפות לבחירתם, בכל זמן שיבחרו, במהלך השנה שלאחר מכן.

### עלילות
האירוע כלל קרבות שנבעו מעלילות מתוסרטות גם מ-Raw וגם מסמאקדאון.

ב-16 במאי בפרק של התוכנית *סמאקדאון*, החלו להתקיים קרבות העפלה לקרב הכסף בבנק של הגברים. סולו סיקואה ניצח את ג'ימי אוסו וריי פיניקס בקרב משולש וכתוצאה מכך העפיל לקרב זה. LA נייט הרוויח את מקומו שבוע לאחר מכן לאחר שניצח את אליסטר בלאק ושינסקה נקאמורה. ב-26 במאי בפרק של התוכנית *Raw*, פנטה העפיל גם הוא לקרב לאחר שגבר על צ'אד גייבל ודרגון לי, כשאחריו, סת' רולינס תפס את המקום השני בקרב עבור המותג Raw לאחר שרשם ניצחון על פין באלור וסמי זיין. אנדרדה אייש את המקום האחרון של המותג סמאקדאון, כשניצח את כרמלו הייס ואלוף ארצות הברית, ג'ייקוב פאטו בפרק של התוכנית *סמאקדאון* באותו השבוע. המעפיל האחרון מהמותג Raw היה אל גרנדה אמריקנו לאחר שניצח את AJ סטיילס ו-CM פאנק ב-2 ביוני בפרק של התוכנית *Raw*.

ב-16 במאי בפרק של התוכנית *סמאקדאון*, החלו להתקיים קרבות העפלה לקרב הכסף בבנק של הנשים. אלכסה בליס ניצחה את צ'לסי גרין ומיצ'ין בקרב משולש והעפילה ראשונה לקרב. שני קרבות העפלה נוספים התקיימו ב-19 במאי בפרק של התוכנית *Raw*, שבהם רוקסן פרז ניצחה את בקי לינץ' ונטליה, וריאה ריפלי ניצחה את קיירי סיין וזואי סטארק, וכתוצאה מכך פרז וריפלי עשו גם הן את דרכן לקרב הכסף בבנק. ג'וליה הרוויחה את מקומה בפרק העוקב של התוכנית *סמאקדאון* לאחר שניצחה את שארלוט פלייר וזלינה וגה. נעמי העפילה לקרב הכסף בבנק ב-30 במאי בפרק של התוכנית *סמאקדאון* לאחר שניצחה את ג'ייד קרגיל וניה ג'קס, בעוד שסטפני ואקר השיגה את המקום האחרון של המותג Raw לאחר שניצחה את אייבי נייל וליב מורגן ב-2 ביוני בפרק של התוכנית *Raw*.

בלילה השני של רסלמניה 41, ליירה ולקיריה חברה לבקי לינץ' שחזרה מהיעדרות, כשהשתיים זכו באליפות זוגות הנשים של ה-WWE לאחר שניצחו את ליב מורגן וראקל רודריגז. עם זאת, הן הפסידו את חגורות האליפות בקרב החוזר בלילה שלאחר מכן בפרק של התוכנית *Raw*, מה שהוביל לכך שלינץ' בגדה בוולקיריה. באירוע באקלאש, השתיים התמודדו זו מול זו על אליפות הנשים הבין-יבשתית של ה-WWE. בקרב זה, ולקיריה שמרה על התואר, אך לינץ' תקפה אותה לאחר הקרב. ב-19 במאי בפרק של התוכנית *Raw*, ולקיריה התערבה בקרב העפלה של לינץ' לקרב הכסף בבנק, ואף גרמה לה לאבד את מקומה בקרב המסורתי. קרב חוזר על האליפות הבין-יבשתית של ולקיריה נקבע לאירוע כסף בבנק ב-26 במאי. בפרק של התוכנית *Raw* באותו הערב, לינץ' הציבה תנאי "הזדמנות אחרונה", שלפיו אם תפסיד, היא לא תוכל לאתגר יותר על תואר זה כל עוד ולקיריה מחזיקה בו; אם תנצח, ולקיריה תחויב להכיר בעליונותה של לינץ', כהתייחסות לקרב הקודם ביניהן בפרק הספיישל Halloween Havoc בשנת 2023. ולקיריה נענתה בחיוב לתנאים אלו.

ברויאל ראמבל 2025, ג'יי אוסו ניצח בקרב הרויאל ראמבל לאחר שהדיח אחרון את ג'ון סינה, ובכך ניתן לו קרב על אליפות עולם לפי בחירתו ברסלמניה. לאחר מכן, בלילה הראשון של רסלמניה 41, אוסו זכה באליפות העולם במשקל כבד לאחר שניצח את גונתר, בעוד שסינה, שעתה תיפקד כדמות הרעה לראשונה מאז שנת 2003, ניצח את קודי רודס בלילה השני וזכה באליפות ה-WWE הבלתי מעורערת. לאחר רסלמניה, רודס נעדר מן המרקע באופן זמני, כשאוסו החל יריבות עם לוגאן פול. באירוע Saturday Night’s Main Event XXXIX, שהתקיים ב-24 במאי, ג'ון סינה התעמת עם אוסו לפני ההגנה שלו על חגורת האליפות מול לוגאן פול, ורמז כי הפסד ל"יוטיובר" יפגע באמינותו של ענף ההיאבקות המקצועית. הוא התייחס לתוכניתו שלו "להרס ענף ההיאבקות" על ידי פרישה כאלוף ה-WWE בסוף שנת 2025. במהלך הקרב, סינה ניסה להתערב לטובתו של פול, אך נעצר על ידי קודי רודס, שביצע את חזרתו. לבסוף, אוסו הצליח לשמור על תוארו. לאחר הקרב, רודס הודיע כי הוא ואוסו יתמודדו נגד סינה ופול בקרב זוגות באירוע כסף בבנק, קרב שהפך רשמי מאוחר יותר.

ביום קיום האירוע כסף בבנק, במהלך האירוע Worlds Collide של ה-WWE, דומיניק מיסטריו, מלווה בליב מורגן, נכח במתחם הזירה כאשר קבוצתו של אוקטגון ג'וניור ניצחה את קבוצת ה-Latino World Order (LWO). מיסטריו קטע את החגיגות ולעג לאוקטגון ג'וניור על כך שהוא מעריץ של אביו, ריי מיסטריו, חבר בקבוצת LWO. הדבר הוביל לעימות פיזי בזירה, שבסיומו דומיניק איתגר את אוקטגון ג'וניור לקרב על האליפות הבין-יבשתית באותו ערב במסגרת האירוע המרכזי של כסף בבנק.

## אירוע

### קרבות מקדימים

האירוע עצמו נפתח בקרב כסף בבנק של הנשים, שכלל את רוקסן פרז, ריאה ריפלי, סטפני ואקר מ-Raw, ואלכסה בליס, ג'וליה ונעמי מסמאקדאון.

בשלבים המוקדמים של הקרב, פרז וג'וליה הצליחו לנטרל את ריפלי בכך שיצרו מעליה ערימת סולמות מחוץ לזירה. עם חזרתה לקרב, ריפלי שלטה על פני מספר מתחרות תוך כדי שהשתמשה בסולם מגושר ככלי נשק. ואקר הצליחה לבלום את המומנטום של ריפלי, כשלאחר מכן היא טיפסה על סולם בניסיון להשיג את המזוודה. היא נבלמה על ידי פרז ובליס, כשנעמי הצטרפה אליהן בראש הסולם. בליס ופרז ביצעו בו זמנית את מהלכי ה-Code Red, שהפילו את נעמי וואקר, בהתאמה, על סולמות מגושרים. בזמן שג'וליה ופרז נאבקו זו בזו על ראש סולם אחר, בליס התערבה ואז ריפלי ביצעה על ג'וליה את מהלך הסיום שלה, ה-Riptide. מנגד, בליס ביצעה על פרז את מהלך "האחות אביגיל", והחלה להיאבק בריפלי בראש הסולם. לבסוף, נעמי דחפה את הסולם עליו עמדו בליס וריפלי, כשהפילה את שתיהן לקרקע וטיפסה באין מפריע על מנת להוריד את המזוודה, ובכך ניצחה בקרב וזכתה בחוזה של כסף בבנק.

אז, דומיניק מיסטריו הגן על האליפות הבין-יבשתית מול אוקטגון ג'וניור. לאחר הסחת דעת מצידה של ליב מורגן, מיסטריו הגן על תוארו בהצלחה לאחר שביצע על טוענו לכתר את מהלכי ה-619 והפרוג ספלאש.

בקרב השלישי, ליירה ולקיריה הגנה על אליפות הנשים הבין-יבשתית נגד בקי לינץ'. במהלך הקרב, לינץ' ביצעה על האלופה את מהלך המנהנדל סלאם מהחבל האמצעי, שלא הספיק לה כדי להשיג את הניצחון, בעוד שהאלופה ביצעה על לינץ' את מהלך הנייטווינג. ברגעי הסיום של הקרב, לינץ' ניצחה לאחר שביצעה מהלך הצמדה תוך כדי שאחזה במכנסייה של ולקיריה, ניצחון שהקנה לה זכייה באליפות. לאחר הקרב, ולקיריה הניפה את ידה של לינץ' באוויר והכירה בה כטובה מביניהן בהתאם להתניית הקרב, לפני שתקפה אותה עם מהלך נייטווינג נוסף.

הקרב הלפני אחרון היה קרב כסף בבנק של הגברים, שכלל את סת' רולינס, פנטה ואל גרנדה אמריקנו מ-Raw, ואנדרדה, סולו סיקואה ו-LA נייט מסמאקדאון.

### הקרב המרכזי

בקרב המרכזי, קודי רודס ואלוף העולם במשקל כבד, ג'יי אוסו התמודדו מול אלוף ה-WWE הבלתי מעורער, ג'ון סינה ולוגאן פול בקרב זוגות. רודס ואוסו, שכיהנו בעבר כאלופי זוגות, שלטו בתחילת הקרב. סינה ופול הצליחו לאזן את הכוחות, כשבודדו את אוסו ובכך יצרו לעצמם יתרון, חרף מתיחות שנוצרה בין השניים. רגע בולט בקרב כלל את פול שביצע על סינה בטעות את מהלך הספרינבורד ספלאש, רודס שביצע על פול את מהלך הסופרפלקס מהחבל העליון תוך כדי שהאחרון אחז בידו ברחפן ולאחר מכן אוסו שביצע על פול את מהלך האוסו ספלאש ואז על סינה את מהלך הספיר על שולחן השדרנים. בהמשך, פול ביצע על אוסו את מהלך הספרינגבורד מונסולט, שגרם לשולחן השדרנים להתרסק ולמעשה הוציא את השניים מפעילות להמשך הקרב.

כאשר השופט התרכז במשתתפים שנפלו, סינה ניצל הזדמנות זו והכה את רודס בעזרת חגורת האליפות. רגע לפני שהספיק לנצל את המומנטום במלואו, דמות מכוסה בברדס תקפה את סינה. הדמות חשפה את עצמה כ-R-טרות', שחוזהו הסתיים לאחרונה, והוא הכה את סינה עם חגורת האליפות. רודס התאושש וביצע על סינה את מהלך הסיום שלו, הקרוס רודס, אשר הספיק להבטיח את הניצחון לו ולאוסו.

## תוצאות

## קישורים חיצוניים
* 

## הערות שוליים

קטגוריה:אירועי שלם וצפה של ה-WWE בשנת 2025